Kommissionens beslutning
af 12. december 2001
om udelukkelse af visse udgifter, som Italien har afholdt for Den Europæiske Udviklings- og Garantifond for Landbruget (EUGFL), Garantisektionen, fra EF-finansiering
(meddelt under nummer K(2001) 4008)
(Kun den italienske udgave er autentisk)
(2001/889/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 729/70 af 21. april 1970 om finansiering af den fælles landbrugspolitik(1), senest ændret ved forordning (EF) nr. 1287/95(2), særlig artikel 5, stk. 2, litra c),
efter høring af EUGFL-komitéen, og
ud fra følgende betragtninger:
(1) Ifølge artikel 5, stk. 2, litra c), i forordning (EØF) nr. 729/70 beslutter Kommissionen at udelukke udgifter fra EF-finansiering, hvis den konstaterer, at udgifterne ikke er afholdt efter EF-bestemmelserne.
(2) Ifølge nævnte artikel i forordning (EØF) nr. 729/70 og artikel 8, stk. 1 og 2, i Kommissionens forordning (EF) nr. 1663/95 af 7. juli 1995 om gennemførelsesbestemmelser til forordning (EØF) nr. 729/70 for så vidt angår proceduren for regnskabsafslutning for EUGFL, Garantisektionen(3), senest ændret ved forordning (EF) nr. 2025/2001(4), skal Kommissionen foretage den nødvendige kontrol, meddele medlemsstaterne resultaterne af kontrollen, tage medlemsstaternes bemærkninger til efterretning, indkalde til bilaterale drøftelser for at nå til enighed med de berørte medlemsstater og formelt meddele disse dens konklusioner under henvisning til Kommissionens beslutning 94/442/EF af 1. juli 1994 om indførelse af en forligsprocedure i forbindelse med regnskabsafslutningen for EUGFL, Garantisektionen(5), senest ændret ved beslutning 2001/535/EF(6).
(3) Medlemsstaterne har kunnet anmode om en forligsprocedure. Kommissionen har gennemgået rapporten udarbejdet efter denne procedure.
(4) Ifølge artikel 2 og 3 i forordning (EØF) nr. 729/70 kan restitutioner ved eksport til tredjelande og interventioner til regulering af landbrugsmarkederne kun finansieres, hvis de henholdsvis ydes og gennemføres efter EF-bestemmelserne som led i de fælles markedsordninger for landbrugsprodukter.
(5) Den gennemførte kontrol, resultaterne af de bilaterale drøftelser og forligsprocedurerne viser, at en del af de udgifter, Italien har anmeldt, ikke opfylder betingelserne og derfor ikke kan finansieres af EUGFL, Garantisektionen.
(6) De beløb, som ikke kan finansieres af EUGFL, Garantisektionen, er anført i bilaget til denne beslutning, og de vedrører ikke udgifter, som blev afholdt mere end 24 måneder før, Kommissionen skriftligt meddelte Italien kontrolresultaterne.
(7) I de tilfælde, som denne beslutning vedrører, har Kommissionen i en sammenfattende rapport evalueret og meddelt Italien de beløb, der udelukkes fra EF-finansiering, fordi de ikke opfylder EF-bestemmelserne.
(8) Denne beslutning foregriber ikke eventuelle finansielle konsekvenser, som Kommissionen måtte drage af Domstolens afgørelser i sager, der endnu ikke var afsluttet den 1. november 2001, og som vedrører indholdet af beslutningen -
VEDTAGET FØLGENDE BESLUTNING:
Artikel 1
De udgifter, der er anført i bilaget, og som er afholdt af Italiens godkendte udbetalende organer og anmeldt til EUGFL, Garantisektionen, udelukkes ved denne beslutning fra EF-finansiering, fordi de ikke opfylder EF-bestemmelserne.
Artikel 2
Denne beslutning er rettet til Den Italienske Republik.
Udfærdiget i Bruxelles, den 12. december 2001.